ไฟแนนซ์ทูเดย์
...ไม่รู้ว่าลมเปลี่ยนทิศอะไรมาดลใจให้ ประสาร ไตรรัตน์วรกุล ผู้ว่าการธนาคารแห่งประเทศไทย (ธปท.) เสียงอ่อนลง
12 พ.ย. 2557

...ไม่รู้ว่าลมเปลี่ยนทิศอะไรมาดลใจให้ ประสาร ไตรรัตน์วรกุล ผู้ว่าการธนาคารแห่งประเทศไทย (ธปท.) เสียงอ่อนลง
จากเดิมที่เคยยืนกรานว่า นโยบายการเงินไม่มีผลกระตุ้นเศรษฐกิจมากเท่ากับนโยบายอัดฉีดทางการคลัง มาวันนี้ อาจารย์ประสาร รับว่ามีความเป็นไปได้ที่อาจผ่อนคลายทางการเงินเพิ่ม หากเศรษฐกิจไทยแย่เกินคาด หรือกลไกเศรษฐกิจไม่เป็นไปอย่างที่คาดไว้ หรือเศรษฐกิจโลกฟื้นตัวช้าเกินไป
งานนี้ตลาดตีความไปล่วงหน้าถึงสัญญาณลดดอกเบี้ย ถ้าเป็นจริงแบบไม่แคร์ทุนไหลออก ไทยแลนด์อาจเป็นประเทศที่ 5 ตามหลังเกาหลีใต้ สวีเดน โรมาเนีย และไอซ์แลนด์ ที่พาเหรดกันหั่นดอกเบี้ยไปตั้งแต่ปลายไตรมาส 3 
...ในบ้านเรามีพ่อหมอออกมาทำนายทายทักเรื่องร่างธรรมนูญใหม่ให้ใจตุ๋มๆ ต้อมๆ กันไปแล้ว ฝรั่งเขาก็มีทำนายออกมาเหมือนกัน 
เชโรม เลวี ฟอร์แคสติง เซนเตอร์ ออกมาคาดการณ์สวนกระแสหลายแบงก์ดังระดับโลก ว่า มีโอกาสถึง 65% ที่เศรษฐกิจโลกจะเผชิญภาวะถดถอย (Recession) อีกครั้งในช่วงเดือน ต.ค. 2558 เพราะเศรษฐกิจในหลายภูมิภาคกำลังฝืดกันถ้วนหน้า จนแม้แต่การฟื้นตัวของสหรัฐเพียงรายเดียวก็อาจจะเอาไม่อยู่ 
...วันที่ 13 พ.ย.นี้ ตรรก บุนนาค ประธานเจ้าหน้าที่บริหารฝ่ายการเงิน (ซีเอฟโอ) ธนาคารกรุงศรีอยุธยา เตรียมประกาศขยายแสนยานุภาพด้านการเงินใหม่ของกรุงศรีฯ ภายใต้เครือข่ายของยักษ์ซามูไร บีทีเอ็มยู ที่จะทำให้กรุงศรีฯ ก้าวจาก Treasury ไปสู่ชั้น Global Markets นับเป็นอีกหนึ่งก้าวใหม่ของรายใหญ่ที่น่าจะทำให้แวดวงการเงินบ้านเรา เร้าใจมากขึ้น ในยุคทุนไร้พรมแดน